CELEX: 62020TN0094
Language: sk
Date: 2020-02-19 00:00:00
Title: Vec T-94/20: Žaloba podaná 19. februára 2020 – Campine a Campine Recycling/Komisia

27.4.2020   
            
            
               SK
            
            
               Úradný vestník Európskej únie
            
            
               C 137/52
            
         
      Žaloba podaná 19. februára 2020 – Campine a Campine Recycling/Komisia
      (Vec T-94/20)
      (2020/C 137/83)
      Jazyk konania: angličtina
      
         Účastníci konania
      
      
         Žalobkyne: Campine (Beerse, Belgicko), Campine Recycling (Beerse) (v zastúpení: C. Verdonck, B. Gielen a Q. Silvestre, advokáti)
      
         Žalovaná: Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  uložil Komisii zaplatiť náhradu škody zodpovedajúcu obvyklému úroku z omeškania na dosiahnutie súladu s rozsudkom Všeobecného súdu vo veci Campine (1) za obdobie začínajúce dátumom, keď Campine predbežne zaplatila pokutu, do 11. decembra 2019. Tento obvyklý úrok z omeškania by sa mal vypočítať v sadzbe zodpovedajúcej uplatniteľnej refinančnej sadzbe ECB zvýšenej o 3,5 percentuálneho bodu – teda v sume 300 637,32 eura, alebo alternatívne v sadzbe, ktorú Všeobecný súd uzná za primeranú,
               
            
                  —
               
               
                  uložil Komisii zaplatiť obvyklý úrok z omeškania zo sumy uvedenej v bode (a), teda náhradu škody, ktorá zodpovedá obvyklému úroku z časti pokuty, ktorá bola zrušená. Tento obvyklý úrok z omeškania by sa mal vypočítať v sadzbe zodpovedajúcej uplatniteľnej refinančnej sadzbe ECB zvýšenej o 3,5 percentuálneho bodu (vypočítaný z náhrady vo výške 300 637,32 eura, čo predstavuje 28,83 eura denne), alebo alternatívne v úrokovej sadzbe, ktorú Všeobecný súd považuje za primeranú. Tento obvyklý úrok z omeškania by sa mal vypočítať za obdobie začínajúce dátumom, keď Komisia vrátila istinu dňa 11. decembra 2019, alebo alternatívne začínajúce dátumom vyhlásenia rozsudku Všeobecného súdu v tejto veci, alebo ako ďalšia alternatíva, za obdobie začínajúce dátumom, ktorý Všeobecný súd uzná za vhodný,
               
            
                  —
               
               
                  subsidiárne zrušil list Komisie z 13. januára 2020, alebo alternatívne e-mail Komisie z 10. decembra 2019 v ktorom Komisia odmietla zaplatiť žalobkyniam obvyklý úrok z omeškania v nadväznosti na rozsudok Všeobecného súdu vo veci T-240/17 a uložil Komisii zaplatiť náhradu škody podľa článku 340 ZFEÚ alebo alternatívne prijať vhodné opatrenia na dosiahnutie úplného súladu s rozsudkom Všeobecného súdu zo 7. novembra 2019 vo svetle požiadaviek článku 266 ods. 1 ZFEÚ.
               
            
                  —
               
               
                  uložil Komisii povinnosť zaplatiť trovy konania.
               
            
         Dôvody a hlavné tvrdenia
      
      Na podporu svojej žaloby žalobkyne uvádzajú tri žalobné dôvody.
      
                  1.
               
               
                  Prvý žalobný dôvod založený na tvrdení, že Komisia by mala zaplatiť náhradu škody podľa článku 266 ods. 2 ZFEÚ a článku 340 ods. 2 ZFEÚ. Žalobkyne uvádzajú, že po rozsudku Všeobecného súdu vo veci Campine mala Komisia podľa článku 266 ods. 1 ZFEÚ vykladaného v zmysle judikatúry v rámci opatrení na dosiahnutie súladu s týmto rozsudkom zaplatiť nielen istinu pokuty, ale zaplatiť tiež obvyklý úrok z omeškania ako náhradu škody v obvyklej sadzbe za stratu užívania tejto sumy počas referenčného obdobia (teda obdobia medzi predbežnou platbou zo strany žalobkýň a vrátením platby zo strany Komisie) a v tejto súvislosti Komisia nemala možnosť voľby. Vzhľadom na retroaktívny účinok zrušujúceho rozsudku mala Komisia vyplatiť náhradu škody zodpovedajúcu obvyklému úroku z omeškania na dosiahnutie súladu s rozsudkom Všeobecného súdu vo veci Campine.
               
            
                  2.
               
               
                  Druhý žalobný dôvod založený na tvrdení, že Komisia mala zaplatiť obvyklý úrok z omeškania z náhrady škody, ktorá mala byť zaplatená. Žalobkyne uvádzajú, že zásada restitutio in integrum si vyžaduje, aby Komisia zaplatila obvyklý úrok z omeškania z náhrady, ktorý zodpovedá obvyklému úroku z omeškania z časti pokuty, ktorá bola zrušená.
               
            
                  3.
               
               
                  Tretí žalobný dôvod založený na tvrdení, že list Komisie z 13. januára 2020, alebo alternatívne e-mail Komisie z 10. decembra 2019 v ktorých Komisia odmietla zaplatiť obvyklý úrok z omeškania, sú protiprávne a mali by sa preto zrušiť. Žalobkyne uvádzajú, že tieto akty sú protiprávne kvôli porušeniu článku 266 ods. 1 a článku 296 ods. 1 ZFEÚ.
               
            
         (1)  Rozsudok zo 7. novembra 2019, Campine a Campine Recycling/Komisia, T-240/17 (ECLI:EU:T:2019:778).